《苏堪挽诗 其二》
清代·陈曾寿

会合非力能，缘分天所判。行在同入直，昔昔对几案。

閒暇极温燖，困急赖助援。繫马终一驰，适遘风云变。

一名我所争，假手君所擅。龂龂持异同，公言异私怨。

年来我杜门，戢影绝酬宴。数蒙过高轩，旬日必相见。

深谈移日影，历久无怠倦。奋慵固殊趣，意外垂婉娈。

俯仰数陈迹，作恶供慨惋。毁誉膜外事，慊馁由自断。

来日非所期，一瞑倘无憾。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。